text: DSB lukker billetsalg i Vejle og Fredericia
  11 marts 2014 kl. 10.35
  Efter sommerferien er det slut med at købe tog-billetter på DSB's billetkontorer i Vejle og Fredericia. Det bekræfter DSB overfor Vejle Amts Folkeblad.
  Hele tirsdag er billetsalget også lukket de to steder. Personalet blev orienteret til morgen, og billetsalget vil være lukket resten af dagen. Fra onsdag morgen vil det dog være muligt at købe sin billet igen.
  Billetsalget i Vejle lukker 31. august, og i Fredericia sker det en måned senere.
  Baggrunden er, at tre ud af fire billetter bliver solgt på internettet, via mobiltelefoner og i DSB automater.
  - Den tendens går kun én vej, siger DSBs presseafdeling til avisen.
  Vejle og Fredericia er blandt landets største jernbanestationer. I debatten om den nye togbro over Vejle Fjord er det bl.a. nævnt, at Vejle er landets fjerdestørste banegård målt på passagerer.
  Det vil stadig være muligt at købe billetter ved personalet på banegårdenes 7-Eleven-kiosker.
  Artikel fra vafo.dk
  